資深藝人何家駒前日凌晨因病離世,其多年好友曹查理自何家駒入院後一直有照顧對方。曹查理昨為亡友打點後事,並到何家駒東莞的寓所執拾遺物,對何家駒屋企凌亂不堪甚為唏噓,又指對方近年雖然靠登台搵到食,但可惜搵得快亦使得快,有存摺只剩百多元存款!
憑電影《監獄風雲》中飾演「大咪」奸角而闖出名堂的資深藝人何家駒,前日凌晨因病離世,終年66歲,昔日老拍檔如周潤發、黃光亮等大表惋惜。而何家駒生前好友曹查理則在何家駒入院後,一直都有照顧對方,每天透過由他介紹給何家駒的人壽保險經紀了解何家駒情況,曹查理說:「我同佢識咗十幾年,係好好既朋友,佢一直有糖尿病,入院嘅時候,情況已經好壞,原本要截肢,之後因為醫生幫佢放咗啲血,就慢慢好轉。26日下午,我接到經紀嘅電話,話佢好咗好多,應該兩至三個星期可以出院,點知27日凌晨三點幾,醫生發現佢呼吸困難,跟住好快就走咗,暫時未知死因。」
曹查理昨到東莞常平何家駒寓所執拾遺物,看到何家駒屋企凌亂不堪,有些感慨,他謂:「佢屋企好多垃圾,睇到嘅時候都幾慨嘆!其實佢呢十幾年靠登台都搵到錢,應賺到五、六百萬,但依家有啲銀行嘅存款得番百零蚊,都唔知啲錢去咗邊,我都有成日勸佢儲錢。」有指當年何家駒曾搞過傳媒事業,亦曾試過因賭錢三天輸掉二千萬身家,對此,曹查理則表示未有聽聞過。
由於曹查理不是何家駒直系親人,故為亡友搞後事頗有不便,他希望找到何家駒妹妹幫手:「可惜佢妹妹一直都冇覆我。我都聽過何家駒講過,佢同妹妹好似因為佢哋媽咪層樓搞到唔開心,之後好少聯絡。」他表示若聯絡不上何妹,仍會為亡友打點,或會將其骨灰撒公園。
何家駒昔日好友資深製片人張國忠亦對其離世深表惋惜,並直言對方是自己的「師兄」,張國忠表示:「佢(何家駒)當年教我點做製片,我啱啱落機聽到呢個消息,都希望聯絡到佢嘅屋企人。」
文:影視組